Nafarroako Parlamentuko Migrazio Politiketako eta Justiziako Batzordeak, 2020ko martxoaren 11an egindako bileran, honako erabaki hau onetsi zuen: “Erabakia. Horren bidez, Espainiako Gobernua premiatzen da Zigor Kodea alda dezan, halako moduan non eragotzi eginen baita adingabeei egindako sexu-abusuzko delituen preskripzioa, edo gehieneko preskripzio-epeak luza ditzan”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“– Nafarroako Parlamentuak Espainiako Gobernua premiatzen du Zigor Kodea alda dezan, halako moduan non eragotzi eginen baita adingabeei egindako sexu-abusuzko delituen preskripzioa, gaur egun beste delitu batzuekin gertatzen den moduan, edo, halakorik ezean, nabarmen luza ditzan haien preskripzioa ahalbidetzen duten gehieneko epeak.

– Nafarroako Parlamentuak Nafarroako Gobernua premiatzen du jarrai dezan bultzatzen hezkidetza eta hezkuntza afektibo-sexuala Nafarroako ikastetxe guztietan, hori baita neurririk onena prebentziorako; eta, adingabeei egindako sexu-abusuzko delitu bat gertatuz gero, identifikatu eta salatuko da.

– Nafarroako Parlamentuak Nafarroako Gobernua premiatzen du departamentuarteko akordio bat egin dadin, jarraiturik Haurren eta Familien Babeserako II. Planari eta Haur-babesgabetasuneko egoerak detektatu, jakinarazi, baloratu eta haietan esku hartzeko II. Prozedura-eskuliburuari, halatan jardute-protokoloak prestatzearren tratu txar fisikoen eta haurren sexu-abusuaren egoeretarako, eta protokolo horien berri emateko.

Gainera, prestakuntza emanen zaie zerikusia duten profesional guztiei, adingabeen sexu-abusuen detekzioa hobetzeko.

– Nafarroako Parlamentuak Nafarroako Gobernua premiatzen du ekitaldi publiko bat egin dezan 2020ko azaroaren 19an –Haurren Sexu-abusuaren Prebentziorako Nazioarteko Eguna–, adingabeen aurkako sexu-abusuen biktima guztiei erreparazioa emateko”.

Iruñean, 2020ko martxoaren 11n

Lehendakaria: Unai Hualde Iglesias